Drie vas oor vuurwapen, gesteelde kar | Maroela Media
Drie mans is in Nyanga in hegtenis geneem in verband met ‘n vermoedelik gesteelde motor en die onwettige besit van ‘n vuurwapen en ammunisie (Foto: SAPD)
“Polisiebeamptes van die trio-misdaadeenheid het Saterdagaand tydens ŉ operasie in Nyanga ŉ verdagte wit VW Polo Playa opgemerk met drie manlike insittendes,” het lt.kol. Andre Traut, woordvoerder van die polisie, gesê. “Beamptes het die motoris voorgekeer en die motor is deursoek.”
Volgens Traut het die polisie beslag gelê op ŉ rewolwer en ses patrone. Daar is ook aan die motor se onderstelnommer gekarring.
Die drie verdagtes, almal in hul 20’s, is in hegtenis geneem vir die onwettige besit van ŉ vuurwapen en ŉ vermoedelik gesteelde motor. Hulle sal na verwagting Dinsdag in die Athlone-landdroshof verskyn.
“Beamptes van dieselfde eenheid het Vrydagaand in Samora Machel [in Philippi] ook ŉ verdagte motor agternagesit en nadat die bestuurder van die motor stilgehou het, het al vier mans gevlug,” het Traut bygevoeg. “Verdere ondersoek het daarop gewys die Toyota Verso is vroeër die maand in Gugulethu gekaap. Die beamptes het beslag gelê op ŉ vuurwapen.”
Dit sal baie interessant wees om te weet hoe die verdagtes aan die onwettige vuurwapen kom. Is dit van die vuurwapens wat bestem is vir vernietiging?
of dalk net gesteel uit n kluis · 3 jaar gelede
Een van die eerste goed wat oopgebreuk is toe hul in my ouers se huis ingebreek het was die geweer kluis. So ja die gekonfiskeerde gewere is n opsie… maar kyk asb ma die kluise en gewere wat gesteel is tydens inbrake. Ek verseker julle my ouers is nie die enigste geval nie
Onderste wapen lyk soos Webley wat donkie jare terug deur Unie polisie gebruik was…